Atvinnuvega- og nýsköpunarráðuneyti

Skúlagötu 5

105 Reykjavík

8. júlí 2020

**Efni: Umsögn RMF um Rannsóknaráætlun Ferðamálastofu 2020 – 2022 – Áætlun um rannsóknir og gagnaöflun í ferðaþjónustu**

Í formála þeirrar rannsóknaráætlunar sem hér er kynnt kemur fram að þörfin fyrir víðtæka gagnaöflun og rannsóknir í ferðaþjónustu sé mikilvæg forsenda skynsamlegrar stefnumörkunar og ákvörðunartöku í greininni. Undir þetta er heilshugar tekið enda hefur stjórn Rannsóknamiðstöðvar ferðamála (RMF) einmitt nýlega skorað á stjórnvöld að efla rannsóknir á sviði ferðamála til að tryggja megi sjálfbæra nýtingu þeirra viðkvæmu auðlinda sem ferðaþjónusta byggir á og auka verðmætasköpun í greininni: <http://www.rmf.is/is/um-rmf/frettir/thorf-a-storataki-i-rannsoknum-i-ferdathjonustu>

RMF fagnar því framkominni rannsóknaráætlun og væntir þess að með henni skapist ákveðin festa í gagnaöflun og rannsóknum á sviði ferðamála. Það er þó deginum ljósara að fjármagn í þennan málaflokk er af afar skornum skammti og þessari áætlun því þröngur stakkur skorinn.

Rannsóknaráætlunin er um sumt undarlega nákvæm sem gerir það að verkum að stóra myndin verður óskýr. Spyrja má hvort það sé hlutverk Ferðamálastofu að gefa nákvæma forskrift eða uppskrift að því hvernig á að vinna einstök verkefni. Er ekki eðlilegra að beina athyglinni að ákveðnum viðfangsefnum og verkefnaflokkum sem hið opinbera telur nauðsynlegt að setja á oddinn á hverjum tíma? Einstök verkefni munu síðan mótast í samráði verktaka og verkkaupa hverju sinni og í takti við það fjármagn sem til ráðstöfunar er.

Í rannsóknaráætluninni eru tilgreind níu „varanleg verkefni“ og gerðar tillögur um fjögur ný verkefni. RMF tekur undir mikilvægi þess að halda áfram að byggja undir tímalínu gagna og verkefnin níu sem tilgreind eru í flokknum *Verkefni í vinnslu* gegna öll mikilvægu hlutverki hvað varðar þekkingaröflun um hinar ýmsu hliðar ferðaþjónustunnar. Við flest þessara verkefna eru tillögur um viðbætur sem sumar hverjar virðast vera sjálfstæð verkefni, sbr. til dæmis tillögu 2 og 3 við verkefni 2, tillögu 1 við verkefni 5 og tillögu 1 við verkefni 6. Þá er oftar en einu sinni rætt um að tiltekin verkefni eigi að færast á rannsóknarstig, en óljóst er hvað það þýðir í raun og af hverju þetta er lagt til um sum verkefni en ekki önnur.

Listinn yfir brýn rannsóknarverkefni sem stuðlað geta að upplýstari ákvarðanatöku hins opinbera á sviði ferðaþjónustu er langur og við teljum öll þau verkefni sem tilgreind eru í þessari fyrstu rannsóknaráætlun Ferðamálastofu vel réttlætanleg. Mörg brýn verkefni komast þó ekki á blað. Má þar nefna viðfangsefni sem tengjast vinnuafli ferðaþjónustunnar og ýmis viðfangsefni er lúta að samspili ferðaþjónustunnar og markmiða íslenskra stjórnvalda í loftslagsmálum.

Sú rannsóknaráætlun sem hér er kynnt verður á forræði Ferðamálastofu, sem metur sjálf að hvaða marki farið verður að ráðum hinnar *Ráðgefandi nefndar.* Ferðamálastofa skilgreinir þau verkefni sem unnin verða, velur rannsóknaraðila, hefur eftirlit með störfum þeirra, og ákveður miðlun niðurstaðna. RMF áréttar að það er einnig afar brýnt að efla frjálsa þekkingarsköpun vísindamanna á sviði ferðamálafræða. Það þarf að gera með fjármögnum slíkra rannsókna í samkeppnissjóðum, þar sem fjölbreytt þekking og viðhorf koma að sköpun verkefna og mati á mikilvægi þeirra. Nýsköpun þekkingar er grundvöllur framþróunar á sviði ferðaþjónustu eins og allra annarra greina. RMF treystir því að yfirvöld veiti þessari mikilvægu atvinnugrein þann stuðning sem hún verður að fá og eyrnamerki fé til rannsókna í ferðamálum í íslenskum samkeppnissjóðum.

Virðingarfyllst,

Guðrún Pétursdóttir, formaður stjórnar Rannsóknamiðstöðvar ferðamála

Guðrún Þóra Gunnarsdóttir, forstöðumaður Rannsóknamiðstöðvar ferðamála